http://www.thaigov.go.th

วันนี้ (15 มีนาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี พันเอก อธิสิทธิ์ ไชยนุวัติ และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติการสาธารณสุข (ฉบับที่ ..) พ.ศ. ....

2. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษ

หมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... (ยกเว้นค่าธรรมเนียมช่วงเทศกาลสงกรานต์ พ.ศ. 2559)

3. เรื่อง ร่างกฎกระทรวงว่าด้วยการขอรับใบแทน และการออกใบแทนใบสำคัญ การขึ้นทะเบียนอาหารสัตว์ควบคุมเฉพาะ พ.ศ. ....

4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคาร บางชนิดหรือบางประเภท ในพื้นที่บางส่วนในท้องที่ตำบลนิคมลำนารายณ์

ตำบลลำนารายณ์ ตำบลบ้านใหม่สามัคคี ตำบลบัวชุม ตำบลชัยนารายณ์

ตำบลท่ามะนาว และตำบลท่าดินดำ อำเภอชัยบาดาล จังหวัดลพบุรี พ.ศ. ....

5. เรื่อง ร่างกฎกระทรวงการยื่นคำขอและการรับรองสมาคมและมูลนิธิเกี่ยวกับ

การคุ้มครองผู้บริโภค พ.ศ. ....

|  |
| --- |
| **เศรษฐกิจ – สังคม** |

6. เรื่อง แนวทางการดำเนินการบูรณาการฐานข้อมูลประชาชนและการบริการภาครัฐ

7. เรื่อง สรุปผลการดำเนินการเรื่องร้องทุกข์/เสนอความคิดเห็นจากประชาชน ไตรมาสที่ 1 ของปีงบประมาณ พ.ศ. 2559

|  |
| --- |
| **ต่างประเทศ** |

8. เรื่อง ความช่วยเหลือแบบให้เปล่า Non-Project Grant Aid (NPGA)

จากรัฐบาลญี่ปุ่น

9. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและ

การสื่อสารระหว่างกระทรวงวิทยาศาสตร์ เทคโนโลยีสารสนเทศและแผนงาน ในอนาคตแห่งสาธารณรัฐเกาหลีและกระทรวงเทคโนโลยีสารสนเทศและ

การสื่อสารแห่งราชอาณาจักรไทย

10. เรื่อง รายงานผลการเจรจาการบินระหว่างไทย – ลักเซมเบิร์ก

11. เรื่อง ขอความเห็นชอบให้รัฐบาลไทยเป็นเจ้าภาพในการจัดการฝึกอบรมกับทบวง การพลังงานปรมาณูระหว่างประเทศ

12. เรื่อง การประชุมผู้นำกรอบความร่วมมือแม่น้ำโขง - ล้านช้าง ครั้งที่ 1

13. เรื่อง ขออนุมัติการจัดทำและลงนามร่างบันทึกความเข้าใจว่าด้วยความร่วมมือด้าน วิทยาศาสตร์และเทคโนโลยีระหว่างกระทรวงวิทยาศาสตร์และเทคโนโลยีแห่ง ราชอาณาจักรไทยกับกระทรวงวิทยาศาสตร์ เทคโนโลยีสารสนเทศและการสื่อสาร และการวางแผนอนาคตแห่งสาธารณรัฐเกาหลี

14. เรื่อง ขอความเห็นชอบต่อร่างปฏิญญาระดับรัฐมนตรีกระบวนการบาหลีเรื่องการ โยกย้ายถิ่นฐานแบบไม่ปกติ (Bali Process Ministerial Declaration on Irregular Migration)

15. เรื่อง ท่าทีไทยและแถลงข่าวร่วมสำหรับการประชุมคณะกรรมการความร่วมมือทาง เศรษฐกิจระหว่างสาธารณรัฐเกาหลีและไทย ครั้งที่ 1

16. เรื่อง การรับรองปฏิญญาลิมา (Lima Declaration) และแผนปฏิบัติการลิมา

(Lima Action Plan) สำหรับปี ค.ศ. 2016-2025

|  |
| --- |
| **แต่งตั้ง** |

17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงอุตสาหกรรม)

18. เรื่อง การแต่งตั้งประธานกรรมการและกรรมการอื่นในคณะกรรมการการไฟฟ้า

นครหลวง

19. เรื่อง แต่งตั้งและกำหนดอัตราเงินเดือนของผู้ว่าการการยางแห่งประเทศไทย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการสาธารณสุข (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติการสาธารณสุข (ฉบับที่ ..) พ.ศ. .... ตามที่กระทรวงสาธารณสุขเสนอ และให้ส่งสำนักงานคณะกรรมการกฤษฎีกาตรวจพิจารณาโดยให้คำนึงถึงการนำกลไกประชารัฐตามมติคณะรัฐมนตรีเมื่อวันที่ 12 มกราคม 2559 มาใช้ในการขับเคลื่อนการดำเนินการตาม ร่างพระราชบัญญัติดังกล่าว และให้รับความเห็นของกระทรวงทรัพยากรธรรมชาติและสิ่งแวดล้อม กระทรวงอุตสาหกรรมและสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้อธิบดีกรมอนามัยมีอำนาจออกคำสั่งระงับหรือแก้ไขในกรณีที่เกิดหรือมีเหตุอันควรสงสัยว่าจะเกิดความเสียหายอย่างร้ายแรงต่อสภาวะความเป็นอยู่ที่เหมาะสมกับการดำรงชีพของประชาชน ซึ่งจำเป็นต้องมีการแก้ไขโดยเร่งด่วน

2. กำหนดให้มีคณะกรรมการสาธารณสุขจังหวัด ประกอบด้วยผู้ว่าราชการจังหวัด เป็นประธานกรรมการ อัยการจังหวัด เป็นรองประธานกรรมการ กรรมการโดยตำแหน่ง และนายแพทย์สาธารณสุขจังหวัด เป็นกรรมการและเลขานุการ โดยให้มีอำนาจหน้าที่ตามที่กำหนด

3. กำหนดให้ในกรณีที่เจ้าพนักงานท้องถิ่นไม่ปฏิบัติตามอำนาจหน้าที่ให้คณะกรรมการหรือคณะกรรมการสาธารณสุขจังหวัดแจ้งผู้มีอำนาจควบคุมดูแลการปฏิบัติราชการของราชการส่วนท้องถิ่นหรือ เจ้าพนักงานท้องถิ่นเพื่อสั่งให้ปฏิบัติตามอำนาจหน้าที่ และหากเหตุนั้นอาจก่อให้เกิดอันตรายหรือผลกระทบ ต่อสุขภาพของประชาชน ให้อธิบดีกรมอนามัยหรือ นายแพทย์สาธารณสุขจังหวัด โดยความเห็นชอบของคณะกรรมการหรือคณะกรรมการสาธารณสุขจังหวัดมีอำนาจออกคำสั่งแทนเจ้าพนักงานท้องถิ่นเพื่อแก้ไขปัญหา นั้นได้

4. กำหนดให้เจ้าพนักงานท้องถิ่นมีอำนาจในการประกาศกำหนดพื้นที่ควบคุมเหตุรำคาญ

5. กำหนดให้เจ้าพนักงานสาธารณสุขในระดับบังคับบัญชาสูงสุดของอำเภอหรือจังหวัดมีอำนาจ ออกคำสั่งกรณีที่ตรวจพบเหตุที่ไม่ถูกต้องหรือมีการกระทำใด ๆ ที่ฝ่าฝืนต่อพระราชบัญญัตินี้หรือข้อกำหนดของท้องถิ่น

6. กำหนดให้รัฐมนตรีว่าการกระทรวงสาธารณสุขโดยคำแนะนำของคณะกรรมการสาธารณสุข มีอำนาจประกาศกำหนดประเภทหรือขนาดของกิจการที่ต้องดำเนินการตามหลักเกณฑ์ วิธีการ และเงื่อนไข ก่อนการอนุญาตให้ดำเนินกิจการ

7. กำหนดให้มีคณะกรรมการวินิจฉัยอุทธรณ์ โดยมีองค์ประกอบตามที่กำหนดซึ่งมีอธิบดีกรมอนามัยเป็นประธาน และให้หัวหน้าหน่วยงานที่รับผิดชอบกฎหมายว่าด้วยการสาธารณสุข เป็นกรรมการและเลขานุการ และให้มีอำนาจพิจารณาวินิจฉัยอุทธรณ์คำสั่งตามพระราชบัญญัตินี้

8. ปรับปรุงแก้ไของค์ประกอบของคณะกรรมการเปรียบเทียบคดี

**2. เรื่อง ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... (ยกเว้นค่าธรรมเนียมช่วงเทศกาลสงกรานต์ พ.ศ. 2559)**

คณะรัฐมนตรีมีมติอนุมัติหลักการร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... (ยกเว้นค่าธรรมเนียมช่วงเทศกาลสงกรานต์ พ.ศ. 2559) ตามที่กระทรวงคมนาคม (คค.) เสนอ และให้ส่งสำนักงานคณะกรรมการกฤษฎีกา ตรวจพิจารณาเป็นเรื่องด่วน แล้วดำเนินการต่อไปได้

คค. เสนอว่า

1. เนื่องจากในช่วงเทศกาลสงกรานต์ของปี 2559 มีวันหยุดต่อเนื่องหลายวัน คาดว่าจะมีประชาชนจำนวนมากเดินทางกลับภูมิลำเนาเป็นผลให้การจราจรติดขัดในทุกสายทางที่ออกและเข้ากรุงเทพมหานครและปริมณฑล ซึ่งการยกเว้นการจัดเก็บค่าธรรมเนียมผ่านทางการใช้ยานยนตร์บนทางหลวงพิเศษหมายเลข 7 และ ทางหลวงพิเศษหมายเลข 9 ในช่วงเทศกาลสงกรานต์ในช่วงเวลาดังกล่าวจะมีส่วนช่วยสนับสนุนให้ประชาชนสามารถเดินทางได้สะดวกรวดเร็วยิ่งขึ้น ทำให้การจราจรมีความคล่องตัว รวมทั้งเป็นการลดการใช้พลังงานของประเทศ

2. การกำหนดช่วงระยะเวลาให้ยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ในช่วงเทศกาลสงกรานต์ตามกฎกระทรวงฯ ในช่วงเทศกาลดังกล่าวเป็นประจำทุกปี ยังไม่เหมาะสมกับช่วงระยะเวลาการเดินทางของประชาชน สมควรกำหนดระยะเวลาการยกเว้นค่าธรรมเนียม การใช้ยานยนตร์บนทางหลวงพิเศษดังกล่าวในช่วงเทศกาลสงกรานต์ของปี 2559 เสียใหม่ **โดยจากเดิมกำหนดไว้ ตั้งแต่เวลา 16.00 นาฬิกา ของวันที่ 10 เมษายน ถึงเวลา 24.00 นาฬิกา ของวันที่ 16 เมษายน สำหรับเทศกาลสงกรานต์ของปี พ.ศ. 2559 เห็นสมควรให้ยกเว้นค่าธรรมเนียมตั้งแต่เวลา 00.01 นาฬิกา ของ วันที่ 9 เมษายน 2559 ถึงเวลา 24.00 นาฬิกา ของวันที่ 17 เมษายน 2559**

**3. เรื่อง ร่างกฎกระทรวงว่าด้วยการขอรับใบแทน และการออกใบแทนใบสำคัญการขึ้นทะเบียนอาหารสัตว์ควบคุมเฉพาะ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงว่าด้วยการขอรับใบแทน และการออกใบแทนใบสำคัญการขึ้นทะเบียนอาหารสัตว์ควบคุมเฉพาะ พ.ศ. .... ตามที่กระทรวงเกษตรและสหกรณ์เสนอ และ ให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกระทรวง**

1. กำหนดหลักเกณฑ์ และวิธีการขอรับใบแทนใบสำคัญการขึ้นทะเบียนอาหารสัตว์ควบคุมเฉพาะ และกำหนดแบบคำขอ และใบแทนใบสำคัญการขึ้นทะเบียนอาหารสัตว์ควบคุมเฉพาะ

2. กำหนดสถานที่ในการยื่นคำขอรับใบแทนใบสำคัญการขึ้นทะเบียนอาหารสัตว์ควบคุมเฉพาะ

3. กำหนดบทเฉพาะกาลให้คำขอที่ได้ยื่นไว้แล้วก่อนวันที่กฎกระทรวงนี้ใช้บังคับให้ถือว่าเป็นคำขอ ที่ได้ยื่นตามกฎกระทรวงนี้โดยอนุโลม ทั้งนี้ ผู้อนุญาตอาจขอให้ผู้ยื่นคำขอส่งหลักฐานเพิ่มเติมได้ตามที่เห็นสมควร

**4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลนิคมลำนารายณ์ ตำบลลำนารายณ์ ตำบลบ้านใหม่สามัคคี ตำบลบัวชุม ตำบลชัยนารายณ์ ตำบลท่ามะนาว และตำบลท่าดินดำ อำเภอชัยบาดาล จังหวัดลพบุรี พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลนิคมลำนารายณ์ ตำบลลำนารายณ์ ตำบลบ้านใหม่สามัคคี ตำบลบัวชุม ตำบลชัยนารายณ์ ตำบลท่ามะนาว และตำบลท่าดินดำ อำเภอชัยบาดาล จังหวัดลพบุรี พ.ศ. .... ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วดำเนินการต่อไปได้

**สาระสำคัญของร่างกฎกระทรวง**

1. กำหนดห้ามก่อสร้างอาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกัน เพื่อประกอบกิจการในอาคารหลังเดียวกันหรือหลายหลังตั้งแต่ 200 ตารางเมตรขึ้นไปในพื้นที่บางส่วนในท้องที่ ตามที่กำหนด

2. กำหนดห้ามบุคคลใดดัดแปลงหรือเปลี่ยนการใช้อาคารใด ๆ ให้เป็นอาคารชนิดหรือประเภท ที่มีลักษณะต้องห้ามตามที่กำหนดภายในบริเวณพื้นที่ที่กำหนดตามข้อ 1

3. กำหนดให้อาคารที่มีอยู่แล้วในพื้นที่ที่กำหนดก่อนหรือในวันที่กฎกระทรวงนี้ใช้บังคับ ให้ได้รับยกเว้นไม่ต้องปฏิบัติตามกฎกระทรวงนี้ แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิด หรือประเภทที่มีลักษณะต้องห้ามตามที่กำหนด

4. กำหนดให้อาคารที่ได้รับใบอนุญาตหรือใบรับแจ้งการก่อสร้าง ดัดแปลงหรือเปลี่ยนการใช้ ตามกฎหมายว่าด้วยการควบคุมอาคาร หรือที่ได้รับอนุญาตตามกฎหมายเฉพาะว่าด้วยกิจการนั้นก่อน วันที่กฎกระทรวงนี้ใช้บังคับ และยังก่อสร้าง ดัดแปลง หรือเปลี่ยนการใช้ไม่แล้วเสร็จให้ได้รับยกเว้นไม่ต้องปฏิบัติ ตามกฎกระทรวงนี้ แต่จะขอเปลี่ยนแปลงการอนุญาตหรือการแจ้งให้เป็นการขัดต่อกฎกระทรวงนี้ไม่ได้

**5. เรื่อง ร่างกฎกระทรวงการยื่นคำขอและการรับรองสมาคมและมูลนิธิเกี่ยวกับการคุ้มครองผู้บริโภค พ.ศ. ....**

คณะรัฐมนตรีมีมติอนุมัติหลักการร่างกฎกระทรวงการยื่นคำขอและการรับรองสมาคมและ มูลนิธิเกี่ยวกับการคุ้มครองผู้บริโภค พ.ศ. .... ตามที่สำนักงานคณะกรรมการคุ้มครองผู้บริโภคเสนอ และส่งให้สำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้มูลนิธิสามารถขอรับการรับรองเพื่อให้มีสิทธิและอำนาจฟ้องคดีเกี่ยวกับการละเมิด สิทธิของผู้บริโภคได้เช่นเดียวกับสมาคม แก้ไขคุณสมบัติกรรมการของสมาคมและมูลนิธิ และกำหนดให้สมาคมและมูลนิธิสามารถฟ้องร้องดำเนินคดีแทนสมาชิกและผู้บริโภคทั่วไปได้

2. กำหนดให้สมาคมหรือมูลนิธิต้องแต่งตั้งทนายความเพื่อให้มีหน้าที่ให้คำปรึกษา ให้ความเห็นเกี่ยวกับผลทางกฎหมาย ดำเนินคดีและบังคับคดีตามคำพิพากษาของศาลโดยสมาคมหรือมูลนิธิไม่ต้องแต่งตั้ง ผู้ตรวจสอบคดีอีก

3. กำหนดให้สิทธิสมาคมและมูลนิธิในการเรียกค่าพาหนะเดินทาง ค่าคัดถ่ายสำเนาเอกสาร ค่าพิมพ์เอกสาร และค่าฤชาธรรมเนียมหรือค่าใช้จ่ายอื่น ๆ ซึ่งต้องชำระต่อศาล

|  |
| --- |
| **เศรษฐกิจ – สังคม** |

**6. เรื่องแนวทางการดำเนินการบูรณาการฐานข้อมูลประชาชนและการบริการภาครัฐ**

คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ ดังนี้

1. ให้ทุกส่วนราชการ หน่วยงานของรัฐ ดำเนินการตามแนวทางการบูรณาการฐานข้อมูลประชาชนและการบริการภาครัฐ 4 ข้อ ประกอบด้วย

1.1 ให้สำนักทะเบียนกลาง กรมการปกครอง เป็นหน่วยงานกลางในการเชื่อมโยงฐานข้อมูลประชาชนของส่วนราชการ (Population Information Linkage Center) และทำหน้าที่เป็นผู้ให้บริการข้อมูล (Gate Way) ตามที่ส่วนราชการร้องขอ

1.2 ให้ส่วนราชการ หน่วยงานของรัฐ จัดทำฐานข้อมูลประชาชนของตนเองตามอำนาจหน้าที่ โดยใช้เลขประจำตัวประชาชน 13 หลัก เป็นดัชนีในการจัดเก็บข้อมูลและมีหน้าที่ปรับปรุงฐานข้อมูลให้ครบถ้วน ถูกต้อง เป็นปัจจุบัน

1.3 ให้ส่วนราชการ หน่วยงานของรัฐ ที่มีฐานข้อมูลประชาชนเชื่อมโยงระบบคอมพิวเตอร์กับสำนักทะเบียนกลาง กรมการปกครอง และจัดทำระบบให้บริการตรวจสอบข้อมูล (Services) เพื่อรองรับการอ่านข้อมูลประชาชน (Read Only) จากระบบคอมพิวเตอร์ของสำนักทะเบียนกลาง กรมการปกครอง

1.4 ให้ส่วนราชการและรัฐวิสาหกิจที่มีหน้าที่ให้บริการประชาชนปรับปรุงระบบการบริการประชาชนเพื่อรองรับการใช้บัตรประจำตัวประชาชนแบบอเนกประสงค์ (Smart Card)และเชื่อมโยงระบบคอมพิวเตอร์กับระบบคอมพิวเตอร์ของสำนักทะเบียนกลาง กรมการปกครอง เพื่อเรียกใช้ข้อมูลในการให้บริการประชาชนจากระบบฐานข้อมูลประชาชนของหน่วยงานต่าง ๆ ผ่านระบบคอมพิวเตอร์ ของสำนักทะเบียนกลาง กรมการปกครอง ทดแทนการใช้สำเนาเอกสาร

2. เรื่องภาระค่าใช้จ่ายตามแนวทางดังกล่าวที่จะเกิดขึ้นในปีงบประมาณ พ.ศ. 2559 หรือปีงบประมาณ พ.ศ. 2560 ให้หน่วยงานของรัฐที่เกี่ยวข้องพิจารณาปรับแผนการปฏิบัติงานและแผนการใช้จ่ายงบประมาณได้ดำเนินการ สำหรับค่าใช้จ่ายที่จะเกิดขึ้นในปีงบประมาณต่อ ๆ ไป ให้หน่วยงานที่เกี่ยวข้องจัดทำแผนการปฏิบัติงานและแผนการใช้จ่ายงบประมาณ เพื่อจัดทำงบประมาณรายจ่ายประจำปีตามความจำเป็นและเหมาะสม

3. ให้ทุกส่วนราชการ หน่วยงานของรัฐ ดำเนินการปรับปรุงระเบียบกฎหมายที่เกี่ยวข้องให้รองรับการดำเนินการเชื่อมโยงและแลกเปลี่ยนข้อมูลในการบูรณาการฐานข้อมูลประชาชนและการบริการภาครัฐ เพื่อช่วยเหลือประชาชนให้เกิดความมั่นคงและยั่งยืน

ทั้งนี้ ในส่วนของการจดแจ้งรายได้และอาชีพของประชาชนในส่วนฐานข้อมูลระบบภาษีของกระทรวงการคลังให้กระทรวงมหาดไทยไปหารือร่วมกับกระทรวงการคลังให้ได้ข้อสรุปที่ชัดเจนก่อน แล้วนำเสนอคณะรัฐมนตรีทราบต่อไป และให้กระทรวงมหาดไทย โดยกรมการปกครอง เป็นหน่วยงานหลักร่วมกับกระทรวงเทคโนโลยีสารสนเทศและการสื่อสารกำหนดรูปแบบและควบคุมการเข้าถึงข้อมูลให้เป็นไปตามอำนาจหน้าที่ของหน่วยงานต่าง ๆ โดยคำนึงถึงความสอดคล้องกับแผนยุทธศาสตร์การพัฒนาโครงสร้างพื้นฐานระบบชำระเงินแบบอิเล็กทรอนิกส์แห่งชาติ (National e-Payment Master Plan) การป้องกันไม่ให้เกิดผลกระทบต่อการรักษาความมั่นคงของประเทศ ความมั่นคงและปลอดภัยในการใช้งานระบบสารสนเทศ การคุ้มครองข้อมูลส่วนบุคคล ทั้งนี้ ให้กระทรวงมหาดไทยกำกับดูแลการเชื่อมโยงข้อมูลทะเบียนราษฎรตามแนวทางดังกล่าวจะต้องไม่เป็นการนำไปใช้เพื่อประโยชน์ในทางธุรกิจด้วย อีกทั้ง ให้กระทรวงมหาดไทย โดยกรมการปกครอง เป็นหน่วยงานหลักในการประสานส่วนราชการต่าง ๆ เพื่อชี้แจงทำความเข้าใจเกี่ยวกับการดำเนินตามแนวทางดังกล่าว รวมทั้งรับความเห็นของส่วนราชการที่เกี่ยวข้องไปพิจารณาดำเนินการด้วย

**7. เรื่อง สรุปผลการดำเนินการเรื่องร้องทุกข์/เสนอความคิดเห็นจากประชาชน ไตรมาสที่ 1 ของปีงบประมาณ พ.ศ. 2559**

คณะรัฐมนตรีมีมติรับทราบสรุปผลการดำเนินการเรื่องร้องทุกข์/เสนอความคิดเห็นจากประชาชน ไตรมาสที่ 1 ของปีงบประมาณ พ.ศ. 2559 ตามที่สำนักงานปลัดสำนักนายกรัฐมนตรีเสนอ และมอบหมายให้ ส่วนราชการ รัฐวิสาหกิจ และองค์กรปกครองส่วนท้องถิ่นให้ความสำคัญกับการเร่งรัดการดำเนินการเรื่องร้องทุกข์ ให้มีผลเป็นที่ยุติด้วยความเป็นธรรมภายในระยะเวลาที่เหมาะสม

**สาระสำคัญของผลการดำเนินการดังกล่าว**

1**. สถิติการแจ้งเรื่องร้องทุกข์/เสนอความคิดเห็นของประชาชน**ที่ยื่นเรื่องผ่านช่องทางการร้องทุกข์ 1111 และคณะรักษาความสงบแห่งชาติ **ไตรมาสที่ 1 ของปีงบประมาณ พ.ศ. 2559 รวมทั้งสิ้น 41,686 ครั้ง รวมจำนวน 26,550 เรื่อง** โดยประเด็นเรื่องที่ประชาชนร้องทุกข์/เสนอความคิดเห็นมากที่สุด ได้แก่ เหตุเดือดร้อนรำคาญ รองลงมา คือ แจ้งเบาะแสการลักลอบเปิดบ่อนและเล่นการพนัน แจ้งเบาะแสการลักลอบจำหน่ายและเสพยาเสพติด เสนอความคิดเห็นเกี่ยวกับนโยบายและโครงการของรัฐในประเด็นที่หลากหลาย และปัญหาหนี้สินนอกระบบ ตามลำดับ ทั้งนี้ **สามารถดำเนินการจนได้ข้อยุติคิดเป็นร้อยละ 81.72 และอยู่ระหว่างการดำเนินการของส่วนราชการที่เกี่ยวข้อง คิดเป็นร้อยละ 18.28**

2**. หน่วยงานที่ได้รับการประสานงานเรื่องร้องทุกข์/เสนอความคิดเห็นมากที่สุด 5 ลำดับแรก** ดังนี้

2.1 **หน่วยงาน** ได้แก่ สำนักงานตำรวจแห่งชาติ รองลงมา คือ กระทรวงมหาดไทย กระทรวงคมนาคม กระทรวงเกษตรและสหกรณ์ และกระทรวงการคลัง ตามลำดับ

2.2 **รัฐวิสาหกิจ** ได้แก่ ธนาคารออมสิน รองลงมา คือ สำนักงานสลากกินแบ่งรัฐบาล ธนาคารกรุงไทย จำกัด (มหาชน) องค์การขนส่งมวลชนกรุงเทพ และการไฟฟ้าส่วนภูมิภาค ตามลำดับ

2.3 **องค์กรปกครองส่วนท้องถิ่นและจังหวัด** ได้แก่ กรุงเทพมหานคร รองลงมาคือ จังหวัดสมุทรปราการ นนทบุรี นครราชสีมา และปทุมธานี ตามลำดับ

ทั้งนี้ การดำเนินการเรื่องราวร้องทุกข์จัดได้ว่าเป็นกระบวนการที่เปิดโอกาสให้ประชาชนเข้ามา มีส่วนร่วมในหลายขั้นตอนและหลายระดับ โดยเฉพาะอย่างยิ่งในการเสนอความคิดเห็น แจ้งเบาะแส ร้องเรียน ร้องทุกข์ ซึ่งถือเป็นส่วนหนึ่งในการตรวจสอบการใช้อำนาจรัฐด้วย จึงจำเป็นที่ภาครัฐต้องให้ความสนใจในการรับฟังความคิดเห็นหรือข้อมูลดังกล่าว และใช้ประโยชน์จากฐานข้อมูลเรื่องราวร้องทุกข์เป็นข้อมูลประกอบการพิจารณาตัดสินใจในการกำหนดนโยบาย แผนงาน โครงการ และแนวทางดำเนินการเพื่อตอบสนองให้ตรงตามความต้องการของประชาชน จึงขอ**ให้ส่วนราชการให้ความสำคัญกับการเร่งรัดการดำเนินการเรื่องร้องทุกข์ให้มีผลเป็นที่ยุติด้วยความเป็นธรรมภายในระยะเวลาที่เหมาะสม**

|  |
| --- |
| **ต่างประเทศ** |

**8. เรื่อง ความช่วยเหลือแบบให้เปล่า Non-Project Grant Aid (NPGA) จากรัฐบาลญี่ปุ่น**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบร่าง Exchange of Notes (EN), Agreed Minuntes on Procedural Detials (AM)

และ Recoard of Discussions (RD) และหากก่อนการลงนามมีความจำเป็นต้องแก้ไขปรับปรุงร่างหนังสือดังกล่าวในส่วนที่ไม่ใช่เนื้อหาสาระสำคัญ ให้สามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

1. อนุมัติให้อธิบดีกรมความร่วมมือระหว่างประเทศ กต. ลงนามในเอกสาร EN, AM และ RD
2. มอบหมายให้ กต. จัดทำหนังสือมอบอำนาจเต็ม (Full Powers) ให้แก่ อธิบดีกรมความร่วมมือ

ระหว่างประเทศ กต. หรือผู้แทนสำหรับการลงนามในเอกสาร EN และ AM

1. มอบหมายให้กรมความร่วมมือระหว่างประเทศ กต. เป็นตัวแทนหน่วยงานราชการไทยที่ได้รับ

อนุมัติ Non-Project Grant Aid (NPGA) ลงนามในเอกสารย่อย ได้แก่ Agent Agreement (AA) และ Banking Arrangement (BA) ซึ่งเป็นเอกสารย่อยที่มีเนื้อหาเช่นเดียวกับที่คณะรัฐมนตรีได้เคยอนุมัติไว้เมื่อวันที่ 19 มิถุนายน 2555

**สาระสำคัญของร่างเอกสารความตกลง** **ฯ** ประกอบด้วย 1) ร่าง EM เป็นเอกสารความตกลง

ระหว่าง 2) ร่าง AM รัฐบาลไทยและรัฐบาลญี่ปุ่นเกี่ยวกับการรับเงินช่วยเหลือจากรัฐบาลญี่ปุ่น 3) ร่าง RD เป็นเอกสารบันทึกความเข้าใจของผู้แทนฝ่ายญี่ปุ่นและฝ่ายไทยเกี่ยวกับการดำเนินมาตรการที่จำเป็นของฝ่ายไทยเพื่อป้องกันการทุจริตในการดำเนินงานที่เกี่ยวข้องตามร่างข้างต้น 4) ร่าง AA เป็นสัญญาว่าจ้างระหว่างกรมความร่วมมือระหว่างประเทศ กต. กับ JICS 5) ร่าง BA เป็นสัญญาระหว่างกรมความร่วมมือระหว่างประเทศ กต. กับ BTMU

**9. เรื่อง ร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารระหว่างกระทรวงวิทยาศาสตร์ เทคโนโลยีสารสนเทศและแผนงานในอนาคตแห่งสาธารณรัฐเกาหลีและกระทรวงเทคโนโลยีสารสนเทศและการสื่อสารแห่งราชอาณาจักรไทย**

          คณะรัฐมนตรีมีมติเห็นชอบและอนุมัติตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

          1. เห็นชอบและอนุมัติให้มีการลงนามในร่างบันทึกความเข้าใจว่าด้วยความร่วมมือด้านเทคโนโลยีสารสนเทศและการสื่อสารระหว่างกระทรวงวิทยาศาสตร์เทคโนโลยีสารสนเทศและแผนงานในอนาคตแห่งสาธารณรัฐเกาหลีและ ทก. แห่งราชอาณาจักรไทย (Memorandum of Understanding between the Ministry of Science, ICT and Future Planning of the Republic of Korea and the Ministry of Information and Communication Technology of the Kingdom of Thailand on Cooperation in the Field of Information and Communication Technology) ทั้งนี้ หากมีความจำเป็นต้องแก้ไขปรับปรุงร่างบันทึก ความเข้าใจฯ เพื่อให้สอดคล้องกับผลประโยชน์และนโยบายของฝ่ายไทยและมิใช่การแก้ไขในสาระสำคัญ ให้ ทก. หารือร่วมกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้น ๆ แทนคณะรัฐมนตรีโดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

          2. อนุมัติให้รัฐมนตรีว่าการกระทรวงเทคโนโลยีสารสนเทศและการสื่อสารหรือผู้ที่รัฐมนตรีว่าการกระทรวงเทคโนโลยีสารสนเทศและการสื่อสารมอบหมาย เป็นผู้ลงนามในร่างบันทึกความเข้าใจฉบับดังกล่าว

**สาระสำคัญของร่างบันทึกความเข้าใจ ฯ มีวัตถุประสงค์** เพื่อส่งเสริมความร่วมมือด้านเทคโนโลยีสารสนเทศและการสื่อสารพัฒนาเศรษฐกิจและสังคมของทั้งสองประเทศ โดยส่งเสริมการลงทุนจากต่างประเทศเพื่อการพัฒนาในสาขาไอซีที รวมทั้งมีขอบเขตความร่วมมือในสาขาต่าง ๆ ซึ่งสอดคล้องกับนโยบายของรัฐบาลและ ทก. เช่น การส่งเสริมนโยบายด้าน Digital economy, e-Commerce, e-Transaction, e-Government, Cyber security, Broadband Internet, Digital content, Smart city, Tech startups และ SMEs โดยมีการดำเนินการตามขอบเขตความร่วมมือดังกล่าว เช่น การแลกเปลี่ยนข้อมูลข่าวสาร แลกเปลี่ยนเจ้าหน้าที่/ผู้เชี่ยวชาญ การส่งเสริมให้มีผู้เชี่ยวชาญเพื่อบริการให้คำปรึกษาแนะนำการลงทุนและการตลาดสำหรับ Tech startups ซึ่งจะมีผลใช้บังคับเป็นระยะเวลา 3 ปี นับจากวันที่ลงนามโดยคู่ภาคี เว้นแต่ภาคีฝ่ายใดฝ่ายหนึ่งจะขอยุติโดยแจ้งเป็นลายลักษณ์อักษรแก่ภาคีอีกฝ่ายหนึ่งล่วงหน้าเป็นเวลา 3 เดือน

**10. เรื่อง รายงานผลการเจรจาการบินระหว่างไทย – ลักเซมเบิร์ก**

คณะรัฐมนตรีมีมติเห็นชอบตามที่กระทรวงคมนาคม (คค.) เสนอ ดังนี้

1. เห็นชอบในหลักการของบันทึกความเข้าใจลับระหว่างไทย – ลักเซมเบิร์ก ฉบับลงนาม วันที่ 13 ธันวาคม 2549 และร่างหนังสือแลกเปลี่ยนทางการทูตของไทยและลักเซมเบิร์ก

2. มอบหมายให้กระทรวงการต่างประเทศ (กต.) ดำเนินการแลกเปลี่ยนหนังสือทางการทูตยืนยันการมีผลใช้บังคับของบันทึกความเข้าใจดังกล่าวต่อไป โดยให้ กต. สามารถปรับถ้อยคำตามความเหมาะสมที่ไม่กระทบกับสาระสำคัญ

**สาระสำคัญของบันทึกความเข้าใจลับฯ** และหนังสือแลกเปลี่ยนทางการทูต มีรายละเอียดเช่นเดียวกับที่ได้เสนอในปี 2555 ดังนี้

|  |  |
| --- | --- |
| **ประเด็น** | **สาระสำคัญ** |
| การกำหนดสายการบิน การให้อนุญาตและเพิกถอนใบอนุญาต | • ปรับปรุงหลักการคุณสมบัติของสายการบินที่กำหนดของลักเซมเบิร์ก พร้อมทั้งข้อกำหนดเงื่อนไขของการปฏิเสธ เพิกถอน ระงับใช้ หรือจำกัดการอนุญาตการทำการบินของสายการบินเพื่อให้เป็นตามหลักการที่ไทยได้จัดทำกับประเทศสมาชิกอื่นในประชาคมยุโรป  • คุณสมบัติของสายการบินที่กำหนดของฝ่ายไทยและเงื่อนไขการเพิกถอนฯ ดังกล่าว ยังคงเป็นไปตามหลักการเดิมที่ตกลงไว้ |
| ข้อบทความปลอดภัยและการรักษาความปลอดภัย การบิน | เพิ่มข้อบทความปลอดภัยการบินและการรักษาความปลอดภัยการบินซึ่งเนื้อหาเป็นไปตามร่างแนะนำขององค์การการบินพลเรือนระหว่างประเทศและร่างมาตรฐานของไทย รวมทั้งระบุสิทธิการกำกับดูแล ด้านความปลอดภัยการบินให้สอดคล้องตามกฎหมายประชาคมยุโรป |
| ความจุความถี่ | เพิ่มความจุความถี่จากเดิมฝ่ายละ 9 เที่ยว / สัปดาห์ เป็นฝ่ายละ 14 เที่ยว / สัปดาห์ |
| พิกัดอัตราค่าขนส่ง | •เพิ่มเติมข้อความเพื่อให้เป็นไปตามร่างข้อบทฯ ที่  ไทยได้จัดทำกับประเทศอื่นในประชาคมยุโรป คือ   1. นิยามคำว่า พิกัดอัตราค่าขนส่ง” 2. ระบุเรื่องการไม่ให้เผยแพร่ข้อมูลคำขออนุญาต   ใช้พิกัดอัตราค่าขนส่งแก่หน่วยงานอื่นที่ไม่เกี่ยวข้อง  • ปรับปรุงแก้ไขข้อบทพิกัดอัตราค่าขนส่งให้  สอดคล้องตามกฎหมายประชาคมยุโรป คือ   1. ให้สายการบินกำหนดอัตราค่าขนส่งได้เองตาม   ปัจจัยทางการตลาดและค่าขนส่งระหว่างจุดภายในประชาคมยุโรปให้เป็นตามกฎหมายของประเทศสมาชิกประชาคมยุโรป   1. ให้ภาคีแต่ละฝ่ายกำหนดให้สายการบินแจ้ง   พิกัดอัตราค่าขนส่งมาเพื่อขออนุมัติก่อนจะนำไปใช้เรียกเก็บได้ |

**11. เรื่อง ขอความเห็นชอบให้รัฐบาลไทยเป็นเจ้าภาพในการจัดการฝึกอบรมกับทบวงการพลังงานปรมาณูระหว่างประเทศ**

คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยี (วท.) เสนอ ให้สำนักงานปรมาณูเพื่อสันติตอบรับการเป็นเจ้าภาพจัดการฝึกอบรมในประเทศไทย และสำนักงานปรมาณูเพื่อสันติจะได้ดำเนินการประสานกับกระทรวงการต่างประเทศ (กต.) เพื่อแจ้งให้คณะผู้แทนถาวรไทย ประจำกรุงเวียนนา สาธารณรัฐออสเตรียทราบและแจ้งทบวงการพลังงานปรมาณูระหว่างประเทศ (International Atomic Energy Agency : IAEA) ตามแนวทางปฏิบัติต่อไป

**สาระสำคัญของเรื่อง**

วท. รายงานว่า

1. กต. โดยกรมองค์การระหว่างประเทศได้แจ้งสำนักงานปรมาณูเพื่อสันติ วท. ในฐานะ ผู้ประสานงานแห่งชาติระหว่างประเทศกับ IAEA ว่า **IAEA ได้ขอให้รัฐบาลไทยพิจารณาเป็นเจ้าภาพจัดการฝึกอบรม เรื่อง หลักสำคัญในการทดสอบการใช้เภสัชรังสีเพื่อการบำบัดรักษาโรคมะเร็งต่อมน้ำเหลืองและ เนื้องอกส่วน อื่น ๆ (IAEA/RCA Regional Training Course on the Principles and Practice of the Use of Radiopharmaceuticals for the Treatment of Lymphoma and Other Malignancies)**  ณ กรุงเทพมหานคร ประเทศไทย **ระหว่างวันที่ 25 – 29 เมษายน 2559** ภายใต้กรอบโครงการร่วมมือทางวิชาการของ IAEA ที่ RAS/6/71 หัวข้อ “Strengthening Radionuclide Therapy for High Impact Cancer Treatment Strategy in Member States of the Regional Cooperative Agreement (RCA)” (เสริมสร้างความแข็งแกร่งในการใช้เภสัชรังสีในการบำบัดรักษาและพัฒนากลยุทธ์การรักษาโรคมะเร็งที่เกิดผลกระทบขั้นสูงสำหรับประเทศสมาชิกในภูมิภาคเอเชียและแปซิฟิก) โดยมี**วัตถุประสงค์**เพื่อจัดฝึกอบรมแพทย์ที่เชี่ยวชาญทางด้านเวชศาสตร์นิวเคลียร์ขั้นสูงเพื่อการบำบัดรักษาผู้ป่วย และเพิ่มพูนทักษะในการใช้เภสัชรังษีในการรักษาโรคมะเร็ง

ต่อมน้ำเหลืองและเนื้องอกส่วนอื่น ๆ โดยใช้ภาษาอังกฤษในการฝึกอบรม ซึ่งคาดว่า การจัดการฝึกอบรมดังกล่าวจะ เป็นประโยชน์กับนักวิชาการและหน่วยงานที่เกี่ยวข้องของไทยในการเรียนรู้และแลกเปลี่ยนประสบการณ์ การใช้ประโยชน์จากพลังงานปรมาณูในทางสันติ รวมทั้งเป็นการส่งเสริมบทบาทของไทยในกรอบความร่วมมือ ด้านวิทยาศาสตร์และเทคโนโลยีระดับนานาชาติ

**12. เรื่อง การประชุมผู้นำกรอบความร่วมมือแม่น้ำโขง - ล้านช้าง ครั้งที่ 1**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบในหลักการต่อร่างปฏิญญาซานย่าการประชุมผู้นำกรอบความร่วมมือแม่โขง - ล้านช้าง

ครั้งที่ 1 และร่างแถลงการณ์ร่วมว่าด้วยความร่วมมือด้านศักยภาพในการผลิตระหว่างประเทศสมาชิกกรอบความร่วมมือแม่โขง – ล้านช้าง และหากมีความจำเป็นต้องปรับปรุงแก้ไขร่างเอกสารผลลัพธ์ดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย ให้ กต. ดำเนินการได้โดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

1. อนุมัติให้นายกรัฐมนตรีหรือผู้ที่ได้รับมอบหมายให้เป็นหัวหน้าคณะผู้แทนไทยเข้าร่วมการ

ประชุมผู้นำกรอบความร่วมมือแม่โขง – ล้านช้าง ครั้งที่ 1 เป็นผู้ร่วมให้การรับรองร่างปฏิญญาซานย่าการประชุมผู้นำกรอบความร่วมมือแม่โขง – ล้านช้าง ครั้งที่ 1 และร่างแถลงการณ์ร่วมว่าด้วยความร่วมมือด้านศักยภาพในการผลิตฯ ดังกล่าว

**สาระสำคัญของร่างฯ**

**1. ร่างปฏิญญาซานย่าการประชุมผู้นำกรอบความร่วมมือแม่โขง – ล้านช้าง ครั้งที่ 1** เป็นเอกสารที่แสดงเจตนารมณ์ทางการเมืองของประเทศสมาชิก ความสำคัญของความร่วมมือ หลักเกณฑ์ในการดำเนินความร่วมมือ และประเด็นความร่วมมือที่สำคัญใน 3 สาขา ได้แก่ (1) การเมืองและความมั่นคง (2) ความร่วมมือด้านเศรษฐกิจและการพัฒนาอย่างยั่งยืน และ (3) การแลกเปลี่ยนด้านสังคม วัฒนธรรม และปฏิสัมพันธ์ระหว่างประชาชน รวมทั้ง 5 ประเด็นที่เป็นความสำคัญลำดับต้นของกรอบความร่วมมือ ได้แก่ ความเชื่อมโยง ความร่วมมืออุตสาหกรรม ความร่วมมือเศรษฐกิจข้ามพรมแดน การบริหารจัดการทรัพยากรย้ำและการเกษตร และการลดความยากจน นอกจากนี้ ยังระบุกลไกในการดำเนินความร่วมมือกลไกการประชุม รวมถึงแหล่งเงินทุน อย่างไรก็ดี อาจมีการแก้ไขประเด็นเรื่องความร่วมมือด้านการบังคับใช้กฎหมายตามแม่น้ำล้านช้าง – แม่น้ำโขง และความร่วมมือด้านทรัพยากรน้ำในร่างปฏิญญาซานย่า ฯ สำหรับร่างรายการโครงการเร่งด่วนเพื่อดำเนินการทันทีฯ จีนอยู่ระหว่างการรอยืนยันจากประเทศสมาชิก โดยไทยได้แจ้งยืนยันขอให้ตัดโครงการศูนย์ความร่วมมือด้านการบังคับใช้กฎหมายแม่โขง – ล้านช้างออก

**2. ร่างแถลงการณ์ร่วมว่าด้วยความร่วมมือด้านศักยภาพในการผลิตระหว่างประเทศสมาชิกกรอบความร่วมมือแม่โขง – ล้านช้าง**  ระบุความสำคัญและประโยชน์ของความร่วมมือด้านศักยภาพในการผลิตระหว่างประเทศสมาชิก หลักเกณฑ์ในการดำเนินความร่วมมือ สาขาหลักของความร่วมมือ ความสัมพันธ์ระหว่างภาครัฐกับภาคธุรกิจ สถาบันทางการเงิน และการพัฒนาสภาพแวดล้อมที่เอื้อต่อการลงทุน

**13. เรื่อง ขออนุมัติการจัดทำและลงนามร่างบันทึกความเข้าใจว่าด้วยความร่วมมือด้านวิทยาศาสตร์และเทคโนโลยีระหว่างกระทรวงวิทยาศาสตร์และเทคโนโลยีแห่งราชอาณาจักรไทยกับกระทรวงวิทยาศาสตร์ เทคโนโลยีสารสนเทศและการสื่อสาร และการวางแผนอนาคตแห่งสาธารณรัฐเกาหลี**

คณะรัฐมนตรีมีมติเห็นชอบและอนุมัติตามที่กระทรวงวิทยาศาสตร์และเทคโนโลยี (วท.) เสนอ ดังนี้

1. เห็นชอบและอนุมัติให้มีการลงนามในร่างบันทึกความเข้าใจว่าด้วยความร่วมมือด้าน

วิทยาศาสตร์และเทคโนโลยี ระหว่างกระทรวงวิทยาศาสตร์และเทคโนโลยีแห่งราชอาณาจักรไทยและกระทรวงวิทยาศาสตร์ เทคโนโลยีสารสนเทศและการสื่อสาร และการวางแผนอนาคตแห่งสาธารณรัฐเกาหลี (Memorandum of Understanding on Scientific and Technological Cooperation between the Ministry of Science and Technology of the Kingdom of Thailand and the Ministry of Science , ICT and Future Planning of the Republic of Korea) ทั้งนี้ หากมีความจำเป็นต้องแก้ไขปรับปรุงถ้อยคำของร่างบันทึกความเข้าใจดังกล่าวในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ให้ วท. หารือร่วมกับกรมสนธิสัญญาและกฎหมาย กระทรวงการต่างประเทศ เพื่อพิจารณาดำเนินการในเรื่องนั้น ๆ แทนคณะรัฐมนตรี โดยไม่ต้องนำเสนอคณะรัฐมนตรีเพื่อพิจารณาอีกครั้ง

1. อนุมัติให้รัฐมนตรีว่าการกระทรวงวิทยาศาสตร์และเทคโนโลยีหรือผู้ที่ได้รับมอบหมายเป็นผู้ลง

นามในร่างบันทึกความเข้าใจดังกล่าว

**สาระสำคัญของร่างบันทึกความเข้าใจดังกล่าว**เป็นการแสดงเจตนารมณ์ในการสร้างความร่วมมือด้านวิทยาศาสตร์ เทคโนโลยี และนวัตกรรม ร่วมกันระหว่างกระทรวงวิทยาศาสตร์และเทคโนโลยีแห่งราชอาณาจักรไทยและกระทรวงวิทยาศาสตร์ เทคโนโลยีสารสนเทศและการสื่อสาร และการวางแผนอนาคตแห่งสาธารณรัฐเกาหลี โดยไม่มีผลผูกพันทางกฎหมายซึ่งไม่ใช่สนธิสัญญาตามกฎหมายระหว่างประเทศ และไม่เป็นหนังสือสัญญาตามมาตรา 23 ของรัฐธรรมนูญแห่งราชอาณาจักไทย (ฉบับชั่วคราว) พุทธศักราช 2557

**14. เรื่อง ขอความเห็นชอบต่อร่างปฏิญญาระดับรัฐมนตรีกระบวนการบาหลีเรื่องการโยกย้ายถิ่นฐานแบบ ไม่ปกติ (Bali Process Ministerial Declaration on Irregular Migration)**

คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างปฏิญญาระดับรัฐมนตรีกระบวนการบาหลีเรื่องการโยกย้ายถิ่นฐานแบบไม่ปกติ (Bali Process Ministerial Declaration on Irregular Migration) และหากมีความจำเป็นต้องแก้ไขปรับปรุงในส่วนที่ไม่ใช่สาระสำคัญก่อนมีการรับรอง ให้ กต. สามารถดำเนินการได้โดยไม่ต้องนำเสนอคณะรัฐมนตรีเพื่อพิจารณา อีกครั้ง

2. อนุมัติให้ผู้ช่วยรัฐมนตรีประจำกระทรวงการต่างประเทศ ซึ่งเป็นหัวหน้า คณะผู้แทนไทย ร่วมรับรองปฏิญญาดังกล่าว

**ร่างปฏิญญาฯ มีวัตถุประสงค์**เพื่อแสดงเจตนารมณ์ทางการเมืองร่วมกันระหว่างประเทศสมาชิกกระบวนการบาหลีในการร่วมมือกันในระดับภูมิภาคเพื่อรับมือและแก้ไขปัญหาการโยกย้ายถิ่นฐานแบบไม่ปกติให้เป็นไปอย่างครอบคลุมมีประสิทธิภาพและยั่งยืน บนพื้นฐานของหลักการการแบ่งเบาภาระระหว่างประเทศ และการให้ความสำคัญกับความปลอดภัยและการให้ความคุ้มครองแก่ผู้โยกย้ายถิ่นฐาน ผู้แสวงหาที่พักพิง และผู้ลี้ภัย โดยมีสาระสำคัญสรุปได้ ดังนี้

1. ความจำเป็นในการแก้ไขปัญหาที่ต้นเหตุ

2. ความสำคัญในการบริหารจัดการการโยกย้ายถิ่นฐานการให้ความคุ้มครองแก่ผู้ที่มีความต้องการอย่างแท้จริง โดยมีกระบวนการคัดกรองที่มีประสิทธิภาพ

3. ความสำคัญของการมีเอกสารประจำตัวในการบริหารจัดการด้านพรมแดนและเพื่อส่งเสริมสิทธิขั้นพื้นฐานของผู้โยกย้ายถิ่นฐาน (ซึ่งมิได้หมายถึงการให้สัญชาติหรือการให้อยู่อาศัยถาวร)

4. การออกมาตรการทางกฎหมายและการบังคับใช้กฎหมายเพื่อปราบปรามขบวนการอาชญากรรมข้ามชาติที่ลักลอบขนคนและค้ามนุษย์ รวมถึงการมีกลไกความร่วมมือระหว่างประเทศ

5. การแก้ไขปัญหาการโยกย้ายถิ่นฐานแบบไม่ปกติในระยะยาวโดยการตั้งถิ่นฐานใหม่และการส่งกลับประเทศต้นทาง

6. การมีข้อริเริ่มของภูมิภาคในการพัฒนาการบริหารจัดการแรงงานโยกย้ายถิ่นฐานเพื่อลดการ ถูกเอารัดเอาเปรียบ

7. การยกระดับโครงการรณรงค์ด้านข้อมูลเพื่อส่งเสริมความรู้ความเข้าใจเกี่ยวกับความเสี่ยงในการโยกย้ายถิ่นฐานแบบไม่ปกติ

8. การจัดตั้งกลไกการหารือในระดับภูมิภาคเพื่อตอบสนองกับสถานการณ์ฉุกเฉินได้อย่างทันท่วงที

**15. เรื่อง ท่าทีไทยและแถลงข่าวร่วมสำหรับการประชุมคณะกรรมการความร่วมมือทางเศรษฐกิจระหว่างสาธารณรัฐเกาหลีและไทย ครั้งที่ 1**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อท่าทีไทยสำหรับการหารือกับสาธารณรัฐเกาหลี และมอบหมายให้รองนายกรัฐมนตรี (นายสมคิด จาตุศรีพิทักษ์) และรัฐมนตรีที่เกี่ยวข้องใช้ท่าทีไทยดังกล่าวประกอบการหารือสำหรับการประชุมคณะกรรมการเพื่อความร่วมมือทางเศรษฐกิจระหว่างสาธารณรัฐเกาหลีและไทย ครั้งที่ 1 (The 1st Republic of Korea-Thailand Committee on Economic Cooperation-KOTCOM)

2. เห็นชอบต่อร่างแถลงข่าวร่วม (Draft Joint Press Statement) เพื่อใช้เป็นผลการประชุม KOTCOM ครั้งที่ 1 อนึ่ง หากสาธารณรัฐเกาหลีมีข้อแก้ไขต่อร่างแถลงข่าวร่วม แต่ไม่มีนัยสำคัญต่อนโยบายของไทย ให้ กต. มีอำนาจแก้ไขเพิ่มเติมได้โดยไม่ต้องนำเข้าสู่การพิจารณาของคณะรัฐมนตรี

**16. เรื่อง การรับรองปฏิญญาลิมา (Lima Declaration) และแผนปฏิบัติการลิมา (Lima Action Plan) สำหรับปี ค.ศ. 2016-2025**

คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอดังนี้

1. เห็นชอบกรอบท่าทีต่อร่างปฏิญญาลิมา (Lima Declaration) และแผนปฏิบัติการลิมา (Lima Action Plan) สำหรับปี ค.ศ. 2016-2025

2. อนุมัติให้คณะผู้แทนไทยที่ไปเข้าร่วมการประชุม World Congress of Biosphere Reserves ครั้งที่ 4 รับรองปฏิญญาลิมา (Lima Declaration) และแผนปฏิบัติการลิมา (Lima Action Plan) สำหรับปี ค.ศ. 2016-2025 โดยหากมีการแก้ไขปรับปรุงร่างปฏิญญาลิมา และแผนปฏิบัติการดังกล่าว ในส่วนที่ไม่ใช่สาระสำคัญและไม่ขัดต่อผลประโยชน์ของไทย ให้คณะผู้แทนไทยที่ไปเข้าร่วมประชุมฯ สามารถดำเนินการรับรองได้โดยไม่ต้องเสนอคณะรัฐมนตรีพิจารณาอีกครั้ง

**สาระสำคัญของเรื่อง**

1. **ร่างปฏิญญาลิมา (Lima Declaration)** เป็นการแสดงเจตนารมณ์ร่วมกันของผู้แทนประเทศสมาชิกยูเนสโก ผู้แทนพื้นที่สงวนชีวมณฑล (Biosphere Reserves) ผู้แทนจากหน่วยงานของรัฐและเอกชน และผู้แทนองค์การประชาสังคม ที่เข้าร่วมประชุมWorld Congress of Biosphere Reserves ครั้งที่ 4 (4th World Congress of Biosphere Reserves :4WCBR)มีสาระสำคัญ ดังนี้

1.1 สนับสนุนการดำเนินงานของโครงการมนุษย์และชีวมณฑล (MAB) ในพื้นที่สงวน ชีวมณฑล เพื่อสนับสนุนการพัฒนาภายใต้เป้าหมายการพัฒนาที่ยั่งยืน (Sustainable Development Goals: SDGs) และวาระการพัฒนาภายหลังปี ค.ศ. 2015 (2030 Agenda for Sustainable Development) และได้ชื่นชม การดำเนินการที่ผ่านมา

1.2 เรียกร้องให้ประเทศสมาชิกยูเนสโกให้การสนับสนุนการดำเนินงานด้านต่าง ๆ ของโครงการมนุษย์และชีวมณฑล (MAB) อาทิ ความร่วมมือระหว่างโครงการมนุษย์และชีวมณฑล (MAB) กับโครงการ อื่น ๆ ของยูเนสโก ความร่วมมือระหว่างโครงการมนุษย์และชีวมณฑล (MAB) กับสถาบันเอกชน และการพัฒนากลไกการสนับสนุนเงินทุนเพื่อสนับสนุนการดำเนินงานตามโครงการมนุษย์และชีวมณฑล (MAB)

1.3 แสดงความมุ่งมั่นในการดำเนินงานตามแผนปฏิบัติการลิมา (Lima Action Plan) สำหรับปี ค.ศ. 2016-2025

2. **แผนปฏิบัติการลิมา (Lima Action Plan) สำหรับปี ค.ศ. 2016-2025**เป็นร่างแผนปฏิบัติการสำหรับการดำเนินงานในพื้นที่สงวนชีวมณฑลในปี ค.ศ. 2016-2025 โดยกำหนดยุทธศาสตร์การดำเนินงานออกเป็น 5 ด้าน มีกรอบการดำเนินงานรวม 29 ผลลัพธ์ 62 กิจกรรม ดังนี้

2.1 ยุทธศาสตร์การดำเนินงานที่ 1 : เครือข่ายพื้นที่สงวนชีวมณฑลของโลก ซึ่งประกอบไปด้วยต้นแบบการดำเนินงานที่มีประสิทธิภาพเพื่อการพัฒนาที่ยั่งยืน ประกอบด้วย 7 ผลลัพธ์ 25 กิจกรรม

2.2 ยุทธศาสตร์การดำเนินงานที่ 2 : การสร้างเครือข่ายความร่วมมือภายในโครงการมนุษย์และชีวมณฑล (MAB) และเครือข่ายพื้นที่สงวนชีวมณฑลของโลกที่ทั่วถึง มีพลวัตและมุ่งผลสัมฤทธิ์ ประกอบด้วย 7 ผลลัพธ์ 10 กิจกรรม

2.3 ยุทธศาสตร์การดำเนินงานที่ 3: หุ้นส่วนภายนอกและแหล่งสนับสนุนทางการเงินที่ยั่งยืนสำหรับการดำเนินงานของโครงการมนุษย์และชีวมณฑล (MAB) และเครือข่ายพื้นที่สงวนชีวมณฑลของโลก ประกอบด้วย 8 ผลลัพธ์ 14 กิจกรรม

2.4 ยุทธศาสตร์การดำเนินงานที่ 4: การสื่อสารและแลกเปลี่ยนข้อมูลข่าวสารที่โปร่งใส เปิดกว้าง ทันสมัยและครอบคลุม ประกอบด้วย 3 ผลลัพธ์ 6 กิจกรรม

2.5 ยุทธศาสตร์การดำเนินงานที่ 5: กลไกการบริหารงานภายในโครงการมนุษย์และ ชีวมณฑล (MAB) และเครือข่ายพื้นที่สงวนชีวมณฑลของโลกที่มีประสิทธิภาพ ประกอบด้วย 4 ผลลัพธ์ 7 กิจกรรม

|  |
| --- |
| **แต่งตั้ง** |

**17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงอุตสาหกรรม)**

คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้ง **นายอดิศัย อยู่อินทร์** ที่ปรึกษาด้านกฎหมาย (นิติกรเชี่ยวชาญ) สำนักงานปลัดกระทรวง ให้ดำรงตำแหน่ง ที่ปรึกษาด้านกฎหมาย (นิติกรทรงคุณวุฒิ) สำนักงานปลัดกระทรวง กระทรวงอุตสาหกรรม ตั้งแต่วันที่ 29 ธันวาคม 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้ง เป็นต้นไป

**18. เรื่อง การแต่งตั้งประธานกรรมการและกรรมการอื่นในคณะกรรมการการไฟฟ้านครหลวง**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้งประธานกรรมการและกรรมการอื่น [ผู้แทนกระทรวงการคลัง (กค.)] ในคณะกรรมการการไฟฟ้านครหลวง (กฟน.) แทนผู้ที่พ้นจากตำแหน่ง จำนวน 2 คน ดังนี้

1. **นายกฤษฎา บุญราช** (ผู้มีความรู้และความจัดเจนด้านกฎหมาย) เป็นประธานกรรมการ แทน พลเอก พิรุณ แผ้วพลสง ที่พ้นจากตำแหน่ง เนื่องจากมีอายุครบ 65 ปีบริบูรณ์

2. **นายมนัส แจ่มเวหา** (ผู้มีความรู้และความจัดเจนด้านกฎหมาย) เป็นกรรมการอื่น (ผู้แทน กค.) เป็นบุคคลในบัญชีรายชื่อกรรมการรัฐวิสาหกิจตามประกาศ กค. แทนนายสมชัย สัจจพงษ์ ที่พ้นจากตำแหน่งเนื่องจากลาออก

ทั้งนี้ ตั้งแต่วันที่ 15 มีนาคม 2559 เป็นต้นไป

**19. เรื่อง แต่งตั้งและกำหนดอัตราเงินเดือนของผู้ว่าการการยางแห่งประเทศไทย**

คณะรัฐมนตรีมีมติเห็นชอบตามที่กระทรวงเกษตรและสหกรณ์เสนอการแต่งตั้ง **นายธีธัช สุขสะอาด** ดำรงตำแหน่งผู้ว่าการการยางแห่งประเทศไทย โดยให้ได้รับค่าตอบแทนคงที่ในอัตราเดือนละ 113,520 บาท ตามมติคณะกรรมการการยางแห่งประเทศไทย ในคราวประชุมครั้งที่ 5/2559 เมื่อวันที่ 24 กุมภาพันธ์ 2559 และครั้งที่ 6/2559 เมื่อวันที่ 4 มีนาคม 2559 ส่วนค่าตอบแทนและสิทธิประโยชน์อื่น รวมทั้งเงื่อนไขการจ้างและการประเมินผลการปฏิบัติงานให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*